Meddelelse i henhold til artikel 19, stk. 3, i Rådets forordning nr. 17 i sag COMP.F.1/37.894 - CECED - Dishwashers

(2001/C 250/02)

(EØS-relevant tekst)

1. INDLEDNING

1. Den 20. juni 2000 anmeldte Conseil Europeen de la Construction d'Appareils Domestiques (CECED) en aftale ("aftalen") dateret den 19. november 1999, hvorved en række af foreningens medlemmer forpligtedes til at forbedre energieffektiviteten i deres opvaskemaskiner til husholdningsbrug. CECED ansøger om en fritagelse i henhold til artikel 81, stk. 3, i EF-traktaten og artikel 53, stk. 3, i EØS-aftalen.

2. PARTERNE

2. CECED er en forening med hjemsted i Bruxelles bestående af virksomheder, der fremstiller husholdningsapparater, samt handelsforeninger. CECED's medlemmer og andre deltagere, som har underskrevet aftalen, er bl.a. Antonio Merloni Spa, Arçelik A.T., Bosch Siemens Hausgeräte GmbH, Brandt SA, Candy Elettrodomestici Srl, Electrolux Holdings Ltd, Fagor Electrodomésticos S. Coop, Gorenje d.d., Merloni Elettrodomestici Spa, Miele & Cie GmbH & Co, SMEG Spa og Whirlpool Europe Srl. Alle fremstiller og sælger de en lang række husholdningsapparater under forskellige mærker i flere medlemsstater.

3. PARTERNES RELEVANTE MARKED OG STILLING

3. Aftalen vedrører opvaskemaskiner, der anvendes til at vaske service, bestik og kogegrej i private hjem. CECED hævder, at der ikke findes erstatningsprodukter for opvaskemaskiner til brug i hjemmet, der således i sin egenskab af et særskilt produktmarked ikke vil kunne opdeles i snævrere produktmarkeder ud fra særlige karakteristika ved opvaskemaskiner. Ifølge CECED er ingen konkurrenter med væsentlig omsætning eller markedsandel, som producerer eller sælger til EF, udelukket fra at deltage i aftalen, og indførslen til EF tegner sig for en ubetydelig andel af det endelige salg. CECED hævder, at der findes tegn på, at det relevante marked geografisk dækker hele Vesteuropa(1). Parternes samlede markedsandel i EF er oplyst til at være næsten 100 %.

4. AFTALEN

4. I henhold til Kommissionens direktiv 97/17/EG(2) bliver opvaskemaskiner, der sælges i EU, klassificeret og mærket afhængigt af deres energiforbrug. Der er syv kategorier for energiforbrug: fra A til G. Aftalen dækker groft sagt tre målområder: i) fremstilling og indførsel af opvaskemaskiner, ii) overvågning og rapportering samt iii) fremme af teknologisk udvikling og forbrugerbevidsthed. Nye deltagere kan tilslutte sig aftalen, som gælder frem til den 31. december 2004.

5. Parterne har indgået aftale om følgende hovedpunkter:

Fremstilling og indførsel: Da det væsentligste mål med aftalen er at mindske det vægtede gennemsnit af energiforbruget af opvaskemaskiner i EF som helhed med 20 % senest i 2002, er parterne blevet enige om at ophøre med at fremstille og indføre følgende kategorier af opvaskemaskiner til EF:

- senest den 31. december 2000 - (første fase) opvaskemaskiner i energieffektivitetsklasse E, F og G (gældende for opvaskemaskiner med 10 eller flere programindstillinger) samt F og G for opvaskemaskiner med mindre end 10 indstillinger

- senest den 31. december 2003 - (anden fase) opvaskemaskiner i energieffektivitetsklasse D (gældende for opvaskemaskiner med 10 eller flere programindstillinger) eller E (opvaskemaskiner med mindre end 10 indstillinger).

Overvågning og rapportering: CECED opretter og vedligeholder en database med analyser af samtlige modeller at opvaskemaskiner, som deltagerne bringer på det europæiske marked. Den bliver tilgængelig for Europa-Kommissionen og nationale myndigheder. Resultaterne vil blive overvåget af en notar, som hvert år aflægger beretning til CECED og Kommissionen. CECED fremsender selv en årlig beretning til Kommissionen med følgende samlede oplysninger og data fra notaren: i) opvaskemaskinernes samlede vægtede gennemsnitlige energiforbrug på grundlag af notarens rapport og ii) opvaskemaskinernes fordeling på programindstillinger, tabel over fordelingen af energieffektivitetsklasser og et histogram over fordelingen af vaske/tørreeffektivitetsklasserne. Individuelle oplysninger vil ikke blive offentliggjort, heller ikke til CECED's medlemmer.

Forbrugerbevidsthed og teknologisk udvikling: Deltagerne har indvilget i at uddanne forbrugerne i miljømæssig korrekt brug af opvaskemaskiner og give flere oplysninger i brugervejledninger om, hvordan man sparer energi og vand. Deltagerne har også indvilget i at samarbejde med nationale energimyndigheder om fælles programmer for at fremme en effektiv brug af opvaskemaskiner. Desuden er deltagerne blevet enige om at fremme den teknologiske udvikling med henblik på at mindske opvaskemaskinernes energiforbrug. Dette skal ske ved at indføre enzymatiske skylningsprogrammer, hvor sådanne skyllemidler findes, hvor der skiftes fra 65 °C til 50-55 °C for opvaskemaskiner med én temperaturindstilling og ved at deltage i forskning i skylning ved lavere temperaturer.

5. ARGUMENTER FRA CECED

6. Selv om aftalen kan være konkurrencebegrænsende som forstået i artikel 81, stk. 1, mener CECED, at den vil skabe teknologisk fremgang, da mere effektive opvaskemaskiner, som giver samme ydelse med mindre energiforbrug, formentlig vil erstatte de modeller, der ikke længere er tilladt. Ifølge CECED vil aftalen, når den er gennemført fuldt ud, øge effektiviteten af de opvaskemaskiner, der sælges i EF, med mere end 20 %. Elektricitetsforbruget fra brugen af opvaskemaskiner i EF skulle ifølge oplysningerne således kunne reduceres med 3,2 TWh pr. år på lang sigt i forhold til et uforandret scenario. Som individuelle købere skulle forbrugerne ifølge oplysningerne kunne spare penge gennem lavere elektricitetsregninger, som opvejer de højere anskaffelsesudgifter.

7. CECED betoner, at producenterne ifølge aftalen selv kan vælge de metoder, de vil anvende for at opfylde deres forpligtelser til at forbedre deres opvaskemaskiners energieffektivitet. De involverede producenter har ifølge CECED adgang til en række tekniske alternativer. Mere overordnet hævdes det, at de forskellige bestemmelser i aftalen er nødvendige for at opnå de nævnte fordele. Ifølge CECED vil aftalen ikke direkte begrænse parterne med hensyn til andre konkurrenceparametre som pris, brand image og teknisk ydeevne. Sådanne aspekter vejer tungere i købsbeslutninger på et dynamisk og voksende marked, hvor der ifølge CECED ikke er tegn på mætning.

6. KOMMISSIONENS INDSTILLING

8. I henhold til sine "retningslinjer for anvendelsen af EF-traktatens artikel 81 på horisontale samarbejdsaftaler"(3) agter Kommissionen at forholde sig positivt til den anmeldte aftale. Først opfordrer den alle interesserede tredjeparter til inden for 30 dage fra offentliggørelsen af denne meddelelse at indsende deres bemærkninger til nedenstående adresse med reference COMP.F.1/37.894 - CECED Dishwashers. Europa-Kommissionen Generaldirektorat for Konkurrence

Direktorat F - Forbrugs- og investeringsgodeindustrierne

Rue de la Loi/Wetstraat 200 B - 1049 Bruxelles/Brussel

(1) Se også Kommissionens beslutning af 21. juni 1994 i henhold til artikel 6, stk. 1, litra b), i Rådets forordning (EØF) nr. 4064/89 (sag IV/M.458 - Electrolux/AEG), EFT C 187 af 9.7.1994, punkt 21.

(2) Kommissionens direktiv 97/17/EF af 16. april 1997 om gennemførelsesbestemmelser til Rådets direktiv 92/75/EØF for så vidt angår energimærkning af opvaskemaskienr, EFT L 118 af 7.5.1997, s. 1.

(3) EFT C 3 af 6.1.2001, s. 3, særlig kapitel 7, "Miljøaftaler", punkt 180, 186, 189-90 og 194 til 197.